Cele maan teen boendoegeweldBheki Cele tydens Vrydag se imbizo (Foto: SAPD) “Ons aanvaar dat dienslewering deur die polisie verbeter kan en moet word, maar dit kan nooit goedgepraat of as ŉ normale praktyk in enige samelewing aanvaar word wanneer inwoners eie reg gebruik nie.” Só het Bheki Cele, minister van polisie, gesê nadat hy en die bestuur van die Suid-Afrikaanse Polisiediens (SAPD) Vrydag ŉ misdaadvoorkomingsimbizo in Limpopo gelei het wat deur inwoners van dorpe in en om die Sekhukhune-distrik bygewoon is. “Daar is eenvoudig geen geregtigheid daarin om eie reg te gebruik nie, dit is misdade wat hardhandig hanteer sal word,” het Cele tydens die imbizo, wat in Jane Furse gehou is, gesê. Inwoners kla onder meer oor bewerings van polisiekorrupsie en stadige reaksie deur die plaaslike polisie rakende hul veiligheidsbehoeftes. Daar was die afgelope week verskeie gevalle van boendoegeregtigheid in die Sekhukhune-distrik wat die lewe van vier mense geëis het. Twee vermeende rowers is Woensdag buite Thohoyandou met klippe doodgegooi voor hulle aan die brand gesteek is. Dit het gevolg nadat drie verdagtes na bewering ŉ 23-jarige vrou van haar selfoon en ander besittings beroof het. Hulle het toe glo probeer om haar te ontvoer ten aanskoue van omstanders, maar het haar gelos en weggejaag nadat sy om hulp geskree het. Gemeenskapslede het die verdagtes agternagesit en ingehaal nadat hulle in ŉ botsing met hul wegkommotor betrokke was. Die polisie het een van die verdagtes gered. Die voertuig is ook aan die brand gesteek. In nog ŉ voorval is twee vermeende selfoondiewe ook deur gemeenskapslede vermoor. Sommige inwoners het gesê die gevalle van boendoegeregtigheid kan toegeskryf word aan die feit dat misdadigers nie aan die pen ry nie, asook stadige reaksietye van die polisie. Om die polisiëringstekortkominge dringend aan te pak en dienslewering in die polisiëringsgebied te verbeter, sal ŉ span saamgestel word om onopgeloste sake te ondersoek. Daar sal ook ŉ verslag saamgestel word oor die plaaslike polisiestasie in Jane Furse. Die onafhanklike polisieondersoekdirektoraat (Opod) sal ook bewerings van polisiebrutaliteit en korrupsie deur polisiebeamptes ondersoek.